กรมชลประทาน ขุดลอกแก้มลิงฝายแม่ยม อำเภอสอง จังหวัดแพร่ เก็บกักน้ำเพิ่ม พร้อมรับน้ำ
นายประพิศ จันทร์มา อธิบดีกรมชลประทาน เปิดเผยว่า กรมชลประทาน ได้ระดมเครื่องจักร เครื่องมือ เข้าไปขุดลอกแก้มลิง รวมทั้งกำจัดวัชพืชและผักตบชวาในพื้นที่ต่างๆอย่างต่อเนื่อง ตามนโยบายของนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ที่กำชับให้สำนักเครื่องจักรกล กรมชลประทาน เร่งดำเนินการตามแผนงานที่วางไว้ เพื่อเพิ่มพื้นที่รองรับน้ำในช่วงฤดูฝนที่จะถึงนี้ ให้มีน้ำเพียงพอใช้ในทุกกิจกรรม เช่นที่ฝายแม่ยม อำเภอสอง จังหวัดแพร่ ส่วนบริหารเครื่องจักรกลที่ 2 นำเครื่องจักร  เครื่องมือ เข้าไปทำการขุดลอกแก้มลิงฝายแม่ยม ตำบลบ้านกลาง อำเภอสอง พื้นที่ประมาณ 110 ไร่ ปัจจุบันดำเนินการไปแล้วประมาณร้อยละ 78 ของแผนฯ คาดว่าจะแล้วเสร็จภายในเดือนเมษายนนี้ เพื่อช่วยเพิ่มพื้นที่เก็บกักน้ำได้กว่า 3,000,000 ลูกบาศก์เมตร ซึ่งจะทำให้ส่งน้ำไปช่วยเหลือพื้นที่เพาะปลูกได้กว่า 224,000 ไร่ ประชาชนได้รับประโยชน์กว่า 35,000 ครัวเรือนขณะเดียวกัน กรมชลประทาน ยังได้จัดส่งเครื่องจักร เครื่องมือ เข้าไปทำการขุดลอกและกำจัดวัชพืชในพื้นที่ต่างๆ อย่างต่อเนื่อง สำหรับเพิ่มประสิทธิภาพการเก็บกักน้ำ การส่งน้ำและระบายน้ำ เพื่อให้ประชาชนได้มีน้ำกินน้ำใช้และน้ำเพื่อการเกษตรอย่างเพียงพอ  หากประชาชนหรือหน่วยงานท้องถิ่นต้องการความช่วยเหลือ สามารถประสานไปยังโครงการชลประทานใกล้บ้าน หรือโทร.สายด่วนกรมชลประทาน 1460